Foto "Hristos a înviat!" Paște în parcare: Voluntari în Europa duc sărbătoarea în parcările Europei
În spiritul valorilor organizației noastre de solidaritate și omenie continuăm și în acest an inițiativa #Paște_în_parcare. Este al cincilea an consecutiv în care comunitatea asociației RoOmenia-Voluntari în Europa se asigură că șoferii de camioane departe de familiile lor în perioada sărbătorilor Pascale, nu sunt uitați!
"Paște în parcare" - Voluntari în Europa duc spiritul marii sărbători creștine în parcările Europei acolo unde camioanele se opresc și șoferii simt cu siguranță dorul de "acasă".
De cinci ani se desfășoară această inițiativă emoționantă și plină de omenie: #Paște_în_parcare.
Totul a început atunci când diaspora a decis să facă în așa fel încât sărbătorile pascale să fie prezente și pentru șoferii de TIR români care nu pot ajunge acasă la familiile lor pentru a putea celebra după tradiție.
Ideea noastră de acțiune a prins rapid rădăcini și s-a transformat într-un eveniment anual, așteptat cu nerăbdare atât de șoferi cât și de voluntari, într-o coeziune spirituală care se materializează în OMENIE.
Mesajele șoferilor care au rămas prin parcări și de la voluntarii care ofera bucate de Paște și o vorbă bună la mii de kilometri de casă curg constant către noi și le dăm curs cu dedicare. Voluntarii au pregătit ouă roșii- simbolizând sângele Mântuitorului și cozonaci pufoși dulci ca îmbrățișările celor dragi.
Au pornit dis-de-dimineață către parcările unde șoferii își semnalează prezența ca o veritabilă parafrazare a tradiției "vânătorii ouălor de Paște".
Mobilizare în toată Europa
S-au mobilizat în toată Europa (Spania, Belgia, Germania, Regatul Unit, Italia ) și vor ajunge la mii de șoferi. Doar în Belgia au fost pregătite peste 300 de pachete iar unul dintre cei vizitați este un șofer român care de la începutul lui ianuarie și-a făcut din cabina camionului său o casă temporară. Va mai petrece încă o lună pe drumuri iar momentul în care a primit pachetul a fost unul profund emoționant, simțindu-se cumva ca acasă.
Este doar un exemplu, din suvoiul pe care l-am putea da că, indiferent de distanțe, spiritul creștinesc românesc și de apartenența la comunitate poate transforma chiar și o simplă parcare într-un loc de sărbătoare românească.
Inițiativa noastră și-a propus să aducă normalitate și bucurie în viața nomadă a truditorilor pe șoselele europene, aceia care, anonim, dar sârguincios fac posibilă libera circulație a mărfurilor.
Vedem azi ca indiferent de distanțe legăturile dintre diaspora si casa sunt puternice si aduc lumină și căldură în cele mai neașteptate colțuri ale Europei.